প্রতীকী অনশনে জলপাইগুড়ি মেডিক্যালের জুনিয়র ডাক্তাররা

জলপাইগুড়ি: আরজি কর-কাণ্ডের প্রতিবাদ, সচ্ছ স্বাস্থ্য পরিকাঠামোর দাবিতে জলপাইগুড়ি মেডিক্যাল কলেজ ও হাসপাতালে (Jalpaiguri Medical College Hospital) প্রতীকী অনশনে বসলেন একাংশ চিকিৎসক। এর জেরে পুজোর পর প্রথম সোমবার স্বাস্থ্য পরিষেবা ব্যহত হচ্ছে বলে অভিযোগ। আউটডোর পরিষেবা বন্ধ। দূর দূরান্তে আসা রোগীরা চিকিৎসক দেখাতে এক দুই ঘণ্টা লাইন দাঁড়িয়ে আছেন। উল্লেখ কলকাতা ও শিলিগুড়িতে ১০ দফা দাবিতে ‘আমরণ অনশন’ চালিয়ে যাচ্ছেন জুনিয়র ডাক্তারেরা (Junior Doctors Hunger Strike)। অনশনে বসা জুনিয়র ডাক্তাররা অনেকেই অসুস্থ হয়ে পড়েছেন। দুরুতর অসুস্থ হয়ে কেউ কেউ ভর্তি হচ্ছেন হাসপাতালে। তবে অনশনমঞ্চে শূন্যস্থান পূরণ করতে অন্য জুনিয়র ডাক্তারেরা এগিয়ে এসেছেন। জুনিয়র চিকিৎসকদের আন্দোলনকে সমর্থন জানিয়ে, সোমবার সকাল ছটা থেকে বুধবার সকাল ৬টা পর্যন্ত প্রতীকী কর্মবিরতির ডাক দিয়েছেন একাধিক বেসরকারি হাসপাতালের চিকিৎসকরা।

কলকাতা ও শিলিগুড়ির মতো জলপাইগুড়ির মেডিক্যাল কলেজ ও হাসপাতালের জুনিয়র ডাক্তাররা প্রতীকী অনশনে বসেছেন। রোগীদের দাবি, তাঁরাও বিচার চান কিন্তু সাধারণ মানুষের স্বাস্থ্য পরিষেবা সচল রাখার দাবি তুললেন তাঁরা। দুর্গাপুজোকে কেন্দ্র করে কয়েকদিন হাসপাতালে চিকিৎসকদের আন্দোলন বন্ধ ছিল বলা যেতেই পারে। গতকাল প্রতিমা নিরঞ্জনের প্রক্রিয়া সম্পূর্ণ হতেই আবার এ দিন সকাল থেকে ১২ ঘণ্টার জন্য প্রতীকী অনশনে সামিল হলেন জলপাইগুড়ি মেডিক্যাল কলেজ ও হাসপাতালের জরুরি পরিষেবার সামনে প্রায় পনেরো জন চিকিৎসক এই অনশনে সামিল হয়েছেন। অনশন মঞ্চে হাজির থেকে একাংশ চিকিৎসক অনশনকারীদের সমর্থন করছেন।

আরও পড়ুন: ৪৮ ঘন্টা ধর্মঘটে ডাক দিল আরামবাগ মেডিক্যালের ডাক্তাররা

ময়নাগুড়ির ভোটপট্টি থেকে আসা রোগী লক্ষ্মী মণ্ডল বলেন, “চিকিৎসক দেখাতে হাসপাতালে এসেছি। হাসপাতাল বন্ধ, ওষুধ দিচ্ছে না। অভয়ার বিচার আমরাও চাই।” রংধামালির বাসিন্দা আরতি দাস বলেন, ” হাসপাতালে এসেছি চিকিৎসক দেখাতে। এক ঘণ্টা থেকে দাঁড়িয়ে আছি চিকিৎসক নেই। বিচার তো আমরাও চাই। কিন্তু তারমধ্যে সকলের সুবিধে অসুবিধে দেখতে হবে।” চিকিৎসক সুদীপন মিত্র বলেন, “আরজিকরের বিচারের পাশাপাশি দুর্নীতি মুক্ত সচ্ছ স্বাস্থ্য প্রশাসন গড়ে তোলা। রোগীদের সুবিধার্থে জরুরি বিভাগের সামনের টেবিল চেয়ার পেতে পরিষেবা দেওয়া হচ্ছে। ”