সোমবার মুখ্যমন্ত্রীর সঙ্গে দেখা করতে নবান্নে যাব, জানালেন জুনিয়র ডাক্তাররা

কলকাতা: সোমবার মুখ্যমন্ত্রীর সঙ্গে দেখা করতে অবশ্যই নবান্নে যাব। মুখ্যমন্ত্রী আলোচনায় বসার বার্তা দেওয়ার পর ধর্মতলা থেকে জানালেন জুনিয়র ডাক্তার স্নিগ্ধা, সায়ন্তনীরা। জুনিয়র ডাক্তাররা সরকারকে ডেডলাইন বেঁধে দিয়েছেন। সোমবারের মধ্যে দাবি পূরণ না হলে মঙ্গলবার স্বাস্থ্য ধর্মঘটের ডাকও দেওয়া হয়েছে। এরইমধ্যে শনিবার দুপুরে আচমকা অনশন মঞ্চে গেলেন মুখ্যসচিব মনোজ পন্থ (Chief Secretary Manoj Pant)। সঙ্গে গেলেন স্বরাষ্ট্র সচিব নন্দিনী চক্রবর্তী। সেখানে মুখ্যমন্ত্রী মমতা বন্দ্যোপাধ্যায়ের (Mamata Banerjee) সঙ্গে অনশনকারীদের ফোনে কথাও বলিয়ে দেওয়া হয়। পরে অনশনমঞ্চে ফোনের মাধ্যমে মুখ্যমন্ত্রী বার্তা শোনানো হয়। এর পরেই সাংবাদিক বৈঠকে জুনিয়র ডাক্তারেরা (Junior Doctors Hunger Strike) জানান, আমরা সোমবার মুখ্যমন্ত্রীর সঙ্গে বৈঠক করতে নবান্নে যাব।

ধর্মতলায় ১৪ দিন অনশনে বসে রয়েছেন আন্দোলনরত জুনিয়র ডাক্তাররা। ইতিমধ্যেই বেশ কয়েকজন জুনিয়র ডাক্তার অসুস্থ হয়ে হাসপাতালে চিকিৎসাধীন। ডাক্তারদের শরীর ভাঙলেও মনবল এতটুকুও কমেনি। দিনে দিনে আন্দোলনের ঝাঁজ বাড়ছে। এর মধ্যে শনিবার অনশন মঞ্চে যান মুখ্যসচিব মনোজ পন্থ (Chief Secretary Manoj Pant)। সঙ্গে গেলেন স্বরাষ্ট্র সচিব নন্দিনী চক্রবর্তী। ডাক্তারদের স্বাস্থ্যের খোঁজ খবরও নেন। সেখানেই মুখ্যমন্ত্রীর সঙ্গে অনশনকারীদের ফোনে কথাও বলিয়ে দেন। জুনিয়র ডাক্তারদের অনশন প্রত্যাহার করার বার্তা দেন মমতা। তিনি বলেন, অনশন তুলতে অনুরোধ করছি। আলোচনার জন্য সোমবার বিকেল পাঁচটায় জুনিয়র ডাক্তারদের নবান্নে ডাকলেন মুখ্যমন্ত্রী। সাংবাদিক বৈঠকে জুনিয়র ডাক্তারেরা জানালেন, সোমবারের বৈঠকের পরেই পরবর্তী সিদ্ধান্ত জানাবেন তাঁরা। ১০ দফা দাবি মানলে তবেই অনশন তুলবেন চিকিৎসকেরা। সোমবার নবান্নে যাব।

আরও পড়ুন: সোমবার বিকেল ৫টায় নবান্নে বৈঠকের ডাক মুখ্যমন্ত্রীর

দেবাশিস হালদার ফোনে বলেন, ‘‌যে ভাবে ফোনে কথা হল, তা খুবই অসংবেদনশীল। অনশন তোলানোর জন্য মরিয়া হয়ে চেষ্টা চালাচ্ছেন। যারা অনশনে বসেছেন তাদের সঙ্গে আলোচনা করেই সিদ্ধান্ত নেওয়া হবে। আলোলিকা বলেন, আমরা মনোক্ষুণ্ণ। মুখ্যমন্ত্রীর প্রতি শ্রদ্ধা রেখেই বলছি, ফোনের কথা বলার পর বোঝা গেল, অনেক দাবিই ওঁর অজানা। আরও এক আন্দোলনকারী আশফাক উল্লাহ নাইয়া বলেন, ‘‘উনি সোমবার সময় দিয়েছেন মানে আরও দু’দিন অনশন চলবে।