অষ্টম দিনে অনশন, আরও তীব্রতর হচ্ছে ডাক্তারদের আন্দোলন

কলকাতা: বাড়ছে জুনিয়র ডাক্তারদের আন্দোলনের ঝাঁজ। শনিবার অষ্টম দিনে পড়ল ডাক্তারদের ‘আমরণ অনশন’ (Doctor’s Hunger Strike)। অন্যদিকে উত্তরবঙ্গ মেডিক্যাল কলেজের দুই জুনিয়র ডাক্তারও ‘আমরণ অনশন’ করছেন। ১০ দফা দাবিতে অনড় জুনিয়র ডাক্তাররা। যতদিন না তাদের দাবি মানা হবে ততদিন তারা অনশন বসে থাকবে। অনশন চলাকালীন গুরুতর অসুস্থ হয়ে পড়েছিলেন ডাক্তার অনিকেত মাহাত। তাঁকে আরজি কর হাসপাতালে ভর্তি করা হয়েছিল। অনিকেতের অবস্থা খানিক স্থিতিশীল হলেও এখনও পর্যবেক্ষণেই রয়েছেন তিনি। শারীরিক অবস্থার অবনতি হচ্ছে স্নিগ্ধারও। শারিরীক ভাবে দুর্বল হলেও মনোবল কমেনি ডাক্তারদের।

আরও পড়ুন: ডাক্তারদের অনশন মঞ্চে জলপাইগুড়ির তৃণমূল বিধায়ক

শুক্রবার রাতে ধর্মতলায় ‘ওয়েস্ট বেঙ্গল জুনিয়র ডক্টর্‌স ফ্রন্ট’-এর তরফে জানানো হয়, আরও দুই জন জুনিয়র ডাক্তার আমরণ অনশন শুরু করছেন। পণ্ডা শিশুমঙ্গল হাসপাতালের জুনিয়র চিকিৎসক। অন্যদিকে, ক্যালকাটা ন্যাশনাল মেডিকেল কলেজ ও হাসপাতালের জুনিয়র চিকিৎসক আলোলিকা ঘোড়ুইও যোগ দিয়েছেন অনশনে। সব মিলিয়ে এবার অনশনে থাকছেন ৯ জন জুনিয়র চিকিৎসক। জুনিয়র ডাক্তাররা জানান, সাধারণ মানুষও এই অনশন মঞ্চে এসে যোগদান করায় তাঁদের মনোবল আরও বাড়ছে। অন্যদিকে, সর্বভারতীয় চিকিৎসক সংগঠন আইএমএ-র বেঙ্গল শাখার তরফে রবিবার কলকাতা-সহ জেলায় জেলায় ১২ ঘণ্টার প্রতীকী অনশনের ডাক দেওয়া হয়েছে। সংগঠনের তরফে জানানো হয়েছে, আগামী রবিবার সকাল ৮টা থেকে রাত ৮টা পর্যন্ত গোটা রাজ্যে জুড়ে এই অনশন চলবে।